'n Glasie Melk uniek aan elke melkbeesras | Blink Boer
Melk speel ‘n groot rol in ons samelewing. Omtrent alles wat ons eet of drink bevat melk. Kaas, sjokolade, jogurt, koeke, souse en dies meer. Ons het al ‘n prentjie geskep van hoe die ideale melkkoei moet lyk. Op bekende melkerye se logo’s is die reeds bekende koei met die wit en swart lyf en tog is daar soveel ander rasse wat min mense van weet.
Om mee te begin, die koei wat op al die melkbottels verskyn, is bekend as die Holsteinras. Die Holsteins kom oorspronklik vanaf Europa. Vir baie jare is Holsteins geteel en streng uitgedun om te verseker dat hulle die ras is wat die beste gebruik maak van gras. Die Holstein ras is ‘n groot bees wat swart en wit of rooi en wit kleurpatrone het. Holsteins het die hoogste melk-produksie in die wêreld. Hulle pas maklik aan by alle bestuurssisteme. Hulle kan wei of binnemuurs gehou word, maar sal steeds regdeur die jaar melk produksie handhaaf. Hulle het ‘n goeie temperament en kan sonder probleme hanteer word. Hulle stres ook nie gou nie en verkies om in ‘n trop te loop. Dit alles maak van die Holstein die ideale melkbees vir melkboerdery.
Nog ‘n bekende ras is die Jersey, met haar mooi, groot en donker oë. Oorspronklik is die Jersey van die Franse kus afkomstig. Jerseys se melk is ryk aan protëine, minerale en spoorelemente. Hulle het die gawe om by meeste klimate, omgewings en bestuurspraktyke aan te pas. Jerseys is meestal ligbruin van kleur, maar kan ook grys of ‘n dowwe swart kleur hê. ‘n Opregte Jersey het ‘n swart neus omring met ‘n wit kol. Jerseymelk bevat 18% meer proteine, 20% meer kalsium en 25% meet bottervet as die “gewone” melk. Dit maak dus Jerseymelk die lekkerste en mees gesogte melk om te drink en te koop.
Ander melkbeesrasse is die Guernsey en die Ayrshire. Die Guernseyras is geteel vir haar goeie kwaliteit melk. Guernseys produseer ‘n unieke ryk, geelkleurig melk. Die Guernsey is effens temperament- teel, stres nie maklik nie en is nie geirriteerd nie. Guernseys staan bekend vir hulle talent om maklik te kalf. Vandag is die Guernsey se getalle besig om stadig af te neem te wyte aan die populariteit van die Holstein. Hulle is egter nog ‘n baie bekende melkbeesras in lande soos Australië, New Zeeland, Amerika, Kanada, Brittanje en Suid – Afrika.
Die Ayrshireras kom oorspronklik van Skotland. Met die ontwikkelling van hierdie ras was hulle eers bekend as die Dunlop, toe die Cunningham en toe uiteindelik die Ayrshire. Hulle melk word beskou as die “ideale drinkmelk”. Die melk is nie so ryk nie, maar dit bevat baie gesogte vetvrye soliedes in die form van protëine. Daar is nog baie ander minder bekende rasse wat bydra tot die produk wat ons die meeste gebruik. Om elke dag ‘n glasie melk te drink sorg nie net vir sterk bene en tande nie, maar vir ‘n oomblik van pure genot.
← Bernard Mostert verower Goud by die ABO Noord-Wes Kampioenskappe	Gepasteuriseerde melk of nie? Wat is die beste opsie? →